b'\n_START_ARTICLE_\nJaanilinna Jumalaema Uinumise kirik\n_START_PARAGRAPH_\nJumalaema Uinumise kirik (vene keeles \xd0\xa6\xd0\xb5\xd1\x80\xd0\xba\xd0\xbe\xd0\xb2\xd1\x8c \xd0\xb2\xd0\xbe \xd0\xb8\xd0\xbc\xd1\x8f \xd0\xa3\xd1\x81\xd0\xbf\xd0\xb5\xd0\xbd\xd0\xb8\xd1\x8f \xd0\x9f\xd1\x80\xd0\xb5\xd1\x81\xd0\xb2\xd1\x8f\xd1\x82\xd0\xbe\xd0\xb9 \xd0\x91\xd0\xbe\xd0\xb3\xd0\xbe\xd1\x80\xd0\xbe\xd0\xb4\xd0\xb8\xd1\x86\xd1\x8b) on \xc3\xb5igeusu kirik Jaanilinnas._NEWLINE_Erinevate hinnangute j\xc3\xa4rgi ehitati kirik Jaanilinna kindlusesse kas 15. sajandi l\xc3\xb5pul v\xc3\xb5i 16. sajandil. Kivihoone ehitati aastatel 1507\xe2\x80\x931509 oletatavasti Markus Greki juhendamisel. See koosnes kahest osast: p\xc3\xb5hjapoolsest kirikuhoonest ja l\xc3\xb5unapoolsest tiibhoonest. Rootsi ajal muudeti kirik luterlikuks garnisonikirikuks. 1704. aastal vallutasid Narva ja Jaanilinna Vene v\xc3\xa4ed ning kirik suleti. 1740. aastatel taastati p\xc3\xbchakoda \xc3\xb5igeusu jumalateenistuste jaoks._NEWLINE_1750. aastatel taastati tiibhoone, millest sai eraldi Jaanilinna Jumalaema Kaitsmise kirik. Kirikutornid olid telkkatustega, oletatavasti sel ajal sai tiibhoone kellatorni. T\xc3\xb6\xc3\xb6de tulemusena sai kahest hoonest koosnev kirikute ansambel omap\xc3\xa4rase v\xc3\xa4limuse._NEWLINE_Jumalaema Uinumise kirikus s\xc3\xa4ilitati Jumalaema Hodegetria ikooni. P\xc3\xa4rimuse j\xc3\xa4rgi j\xc3\xa4i see ikoon 1558. aasta Narva tulekahjus kahjustamata._NEWLINE_Aastani 1827 kuulus kirik Peterburi piiskopkonnale, seej\xc3\xa4rel anti see \xc3\xbcle s\xc3\xb5jav\xc3\xa4elastele. 1864. aastal tagastati kirik piiskopkonnale._NEWLINE_Jaanilinna Jumalaema Uinumise kiriku koguduse koosseisu kuulusid Jaanilinna elanikud ja \xc3\xbcmbruskonna maaelanikud. Kirikut kasutati kuni Teise maailmas\xc3\xb5ja alguseni._NEWLINE_1944. aasta lahingutes sai kirik r\xc3\xa4ngalt kannatada, kirikuvarad ja kellad l\xc3\xa4ksid kaduma. Aastatel 1976\xe2\x80\x931987 teostati restaureerimist\xc3\xb6id, mille aluseks v\xc3\xb5eti kiriku esialgne projekt ilma telkkatusteta ja kellatornita._NEWLINE_Aastani 1988 kasutati kirikut kontserdisaalina._NEWLINE_1991. aastal anti kirik \xc3\xbcle Vene \xc3\x95igeusu Kirikule ja taastati jumalateenistused.'